Imħeġġa minn turiżmu li qed jiżdied, huma diversi n-negozjanti li f'Għawdex qed jippjanaw li jiftħu stabbilimenti ta' akkomodazzjoni ġodda. Fil-fatt bħalissa hemm ħames applikazzjonijiet pendenti li bejniethom ifissru l-ftuħ ta' ħames stabbilimenti ġodda ta' akkomodazzjoni minn hostels għal lukandi ta' erba' stilel. Fil-fatt, minn tagħrif li ta l-Ministru għal Għawdex jirriżulta li hemm żewġ applikazzjonijiet għal lukandi ta' żewġ stilel, waħda b'14-il sodda u l-oħra bi 38 sodda. Hemm ukoll applikazzjoni għal lukanda ġdida ta' erba' stilel bi 72 sodda filwaqt li fuq lukanda oħra qed issir applikazzjoni biex ikun hemm estensjoni ta' 28 sodda. Imbagħad, hemm applikazzjoni għal guest house u hostel, it-tnejn b'għoxrin sodda, b'imkejjen viċin l-industrija f'Għawdex qalulna li dawn tal-aħħar huma applikazzjonijiet mħeġġa wkoll mill-fatt li f'Għawdex se tiftaħ skola medika għal studenti barranin. It-turiżmu f'Għawdex kompla jilħaq livelli rekords fl-ewwel sitt xhur ta' din is-sena. Fil-fatt, bejn Jannar u Ġunju kienu 393,362 turist li ddeċidew li jqattgħu ġurnata jduru Għawdex u Kemmuna. Apparti minn hekk, fl-istess perjodu meta fl-2012 kienu 29,752 turist li qattgħu aktar minn lejl wieħed f'Għawdex, in-numri għal din is-sena telgħu għal żieda sostanzjali ta' 46,288 lejl. Din iż-żieda sostanzjali f'xhur fejn il-kummerċ f'Għawdex kien ibatti kkumparat mas-sajf deher ukoll fir-riżultati miksuba s-sena l-oħra minn Jannar sa' Diċembru. Skont ċifri maħruġa mill-Uffiċċju Nazzjonali tal-Istatistika, matul l-2015 kien hemm żieda ta' 8.6% fuq l-2014 u oħra ta' 23.1% fuq l-2012.